Z. Horváth, poslanec: (2009-11-04):
Tento vývoj dáva na pravdu opozícii a potvrdzuje oprávnenosť jej návrhov na predĺženie doby vyplácania dávok v nezamestnanosti, ktoré ste v tejto snemovni opakovane zamietali. Nepripustili ste o takomto návrhu už zo žiarlivosti ani len diskusiu ani v druhom čítaní. Veď ako by to bolo, keby riešenia pre ľudí prinášala zlá pravicová opozícia, a nie skvelá sociálna vláda? Propagandistické klišé pána premiéra by tak dostalo veľké trhliny. A to si predsa v predvolebnom roku nemôžete dovoliť. A preto opäť siahate zrejme po osvedčených receptoch. Navrhne niečo dobré opozícia? zadupáme, zmetieme to zo stola, neschválime to, ale to robíme len akože, lebo o mesiac to predsa môžeme predložiť ako svoj návrh. Že zatiaľ ujde čas, to nevadí, veď ľudia pochopia, že ich sociálny premiér to tak nenechá, on im chce predsa len a len dobre. Odmietli ste návrh kolegu Mikloša, ktorý navrhoval predĺžiť dávku v nezamestnanosti na rok, pričom by vďaka časovému náskoku bolo toto nové riešenie chytalo už túto jesennú novú vlnu nezamestnaných. Podľa odôvodnenia ministerstva financií vraj neboli na takéto opatrenia pre tých ľudí, ktorí prišli o prácu, peniaze. Tak sme navrhli kompromis. Možno si ešte dokážete spomenúť, ako som na začiatku tejto schôdze predložil s kolegom Kužmom kompromisný návrh na predĺženie dávky na 8 mesiacov. Ministerstvo financií nám opäť odpísalo, že realizácia tohto návrhu nie je krytá v návrhu rozpočtu verejnej správy na roky 2010 až 2012 ani v návrhu rozpočtu Sociálnej poisťovne. Iste ste postrehli, že sa píše o návrhu, o návrhu, o ktorom dnes rokujeme. Takže bol priestor veci v návrhu zmeniť, tým skôr, že to má byť sociálny rozpočet, ktorý má v praxi realizovať reči pána premiéra o tom, že „naši ľudia krízu nespôsobili a tak nebudú za ňu platiť“, teda pripomeniem, aby som bol presný, nie dnes. Dnes to platí vláda z pôžičiek, ktoré naši ľudia zaplatia neskôr. Ale nie o tom som chcel hovoriť, kolegyne, kolegovia, 21. októbra ste odmietli náš návrh, o ktorom sme mohli v druhom čítaní v decembri rokovať a mohol platiť od 1. januára riadnou cestou. Dokonca sme mali možnosť vytvoriť na jeho uvedenie do života priestor v rozpočte verejnej správy, ako i v rozpočte Sociálnej poisťovne, pretože ich budeme schvaľovať ešte dnes. Namiesto toho však vyšla 26. októbra po rokovaní tripartity pani ministerka a vyhlásila, že na predloženie podpory síce zatiaľ nie sú vyčlenené peniaze, ale Koaličná rada bude rokovať o novele, ktorá predĺži poberanie tejto dávky zo 6 na 8 mesiacov, taktiež by sa mali zmierniť aj podmienky nároku na spomínanú dávku, pričom doteraz musel človek pracovať minimálne tri z posledných štyroch rokov. Teda, dámy a páni, je to presne to, čo som navrhoval, s čím ste 21. októbra nesúhlasili. Teraz urobíte veľký názorový premet, ako zvykne váš predseda vlády urobiť, a nový návrh schválite. Aby platil od januára, tak ako som ja navrhoval, to dokonca budete robiť v skrátenom legislatívnom konaní. Zvlášť odporúčam do vašej pozornosti zákon o rokovacom poriadku. Citujem z neho: „Za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu hospodárske škody, Národná rada sa môže na návrh vlády uzniesť na skrátenom legislatívnom konaní o návrhu zákona.“ Odpovedzte si teraz sami na otázku, kto spôsobil tieto mimoriadne okolnosti, ktoré budeme na decembrovej schôdzi skráteným legislatívnym konaním riešiť. Možno vám pri hľadaní odpovede pomôže pohľad do zrkadla. Ale aby sme sa vrátili k bodu, o ktorom tu rokujeme. Prečo som teraz hovoril o predĺžení poberanie podpory v nezamestnanosti, keď to nie je kryté v tomto návrhu rozpočtu? Nuž práve preto, dámy a páni, táto malá epizódka ilustruje, že tu vlastne rokujeme len o nejakom pro forma rozpočte, pretože už dnes vie aj pán minister financií, ako aj pani ministerka práce, že od prvého januára bude všetko inak, ako tu dnes schválite, alebo schválime. Kolegyne, kolegovia, takto by som mohol pokračovať vo výpočte negatív, ktoré vidím v kapitole ministerstva práce, sociálnych vecí a rodiny. Napokon o mnohých veciach tu už hovorili viacerí moji kolegovia. Obmedzím sa preto na predloženie pozmeňujúcich návrhov, ktoré podľa môjho presvedčenia pomôžu ľuďom a vtlačia aspoň čiastočnú sociálnu pečať tomuto vládnemu rozpočtu. Takže mi dovoľte predniesť prvý pozmeňujúci návrh k vládnemu návrhu zákona o štátnom rozpočte na rok 2010. Po prvé. V prílohe č. 3 k zákonu „Výdavky štátneho rozpočtu na rok 2010“ sa záväzné ukazovatele menia takto: „V kapitole Ministerstva práce, sociálnych vecí a rodiny Slovenskej republiky sa zvyšujú v stĺpci výdavky celkom a v stĺpci výdavky spolu bez prostriedkov EÚ o 2,4 mil. eur.“ Po druhé. V prílohe č. 4 k zákonu „Výdavky štátneho rozpočtu na realizáciu programov na rok 2010“ sa záväzné ukazovatele menia takto: „V kapitole Ministerstva práce, sociálnych vecí a rodiny Slovenskej republiky sa prostriedky vyčlenené na realizáciu programu 07C Sociálna inklúzia zvyšujú o 2,4 mil. eur.“ Odôvodnenie. V kapitole ministerstva práce, sociálnych vecí a rodiny sa zvyšujú výdavky na kompenzáciu pre ťažko zdravotne postihnutých, ako aj pre položku Starostlivosť o ohrozené deti, aby sa aspoň čiastočne kompenzoval medziročný pokles výdavkov rozpočtu v tejto oblasti. Toto zvýšenie je kompenzované poklesom rozpočtových nákladov na činnosť Fondu národného majetku Slovenskej republiky v rovnakom objeme, nakoľko vláda nerealizuje žiadne privatizačné rozhodnutia. Môj druhý pozmeňujúci návrh je pozmeňujúci návrh k návrhu rozpočtu Fondu národného majetku Slovenskej republiky na rok 2010. (Ruch v sále.) Páni, prepáčte, ale rušíte. Ďakujem. V uznesení k návrhu rozpočtu Fondu národného majetku Slovenskej republiky na rok 2010 sa záväzné ukazovatele menia takto: „V bode A, ktorým Národná rada Slovenskej republiky schvaľuje rozpočet nákladov na činnosť Fondu národného majetku Slovenskej republiky na rok 2010... (Neustály ruch v sále.)